
ПРАВИЛА ЗА ПОЛЗВАНЕ НА 
АРХЕОЛОГИЧЕСКИ КОМПЛЕКС „НЕБЕТ ТЕПЕ“– ПЛОВДИВ 
ЗА КУЛТУРНИ СЪБИТИЯ

РАЗДЕЛ I.
ОБЩИ ПОЛОЖЕНИЯ

Чл. 1. Настоящите правила регламентират условията и реда за кратковременно ползване на Археологически комплекс „Небет тепе“ – Пловдив извън предназначението му за културни събития (изнасяне на концерти, представления, възстановки, заснемане на филми и др.), при гарантиране на опазването на културната стойност и археологическата цялост на комплекса.
 Чл. 2. Археологически комплекс „Небет тепе“ е археологическа недвижима културна ценност с категория национално значение, разположена в ПИ 56784.519.1055, област Пловдив, община Пловдив, гр. Пловдив, район Централен, бул. „6-ти септември”. 
Чл. 3. Археологически комплекс „Небет тепе“ се управлява от Регионален археологически музей – Пловдив в съответствие с разпоредбите на чл. 12, ал. 6 от Закона за културното наследство и сключен договор с Община Пловдив № 25ДГ-361/15.04.2025 г.  
Чл. 4. Настоящите правила за експлоатация на обекта гарантират неговото опазване при спазване изискванията на Закона за културното наследство и разпоредбите на Наредба № Н-4/08.10.2013 г. за условията и реда за представяне на културните ценности в съответствие с неговата културна стойност и историческа значимост (Приложение 1).

РАЗДЕЛ II.
УСЛОВИЯ ЗА ДОСТЪП И ПОЛЗВАНЕ НА АРХЕОЛОГИЧЕСКИ КОМПЛЕКС „НЕБЕТ ТЕПЕ“

Чл. 5. Провеждането на културни, образователни, туристически и други събития, както и създаването и разпространение на изображения и видеозаснемания с търговска или рекламна цел се допуска след писмено разрешение от Регионален археологически музей – Пловдив (РАМ – Пловдив) при спазване на изискванията на настоящите правила и в съответствие с разпоредбите на Закона за културното наследство.
Чл. 6. Провеждането на събития в рамките на обекта се осъществява в съотвествие с Наредба за определянето и администрането на местните такси и цени на услуги на територията на община Пловдив (НОАМТЦУ).
Чл. 7. Провеждането на събития се осъщестява в зоните, посочени в Приложение 2.
Чл. 8 С оглед статута на обекта и ландшафтните особености на терена, на територията на обекта се допуска провеждане на културни събития както следва:
1. Постановки с историческа тематика.
2. Исторически възстановики без използване на пиротехника, изграждане на декори и конструкции.
3. Камерни концерти.
4. Поетични рецитали.
5. Образователни демонстрации и лекции на открито.
6. Създаване и разпространение на изображения и видеозаснемания.
7. Представяне на изложби, пърформанси и инсталации.
8. Използването на дронове за заснемане е разрешено при спазване разпоредбите на Закона за гражданското въздухоплаване.

Чл. 9. (1) Предвид статута на обекта като археологическа културна ценност от национално значение не се допуска:
1. Качване, сядане или стъпване върху археологически структури и зидове.
2. Трайно прикрепване на постоянни или временни съоръжения и реквизит посредством забиване, пробиване, лепене или монтиране на конструкции от всякакъв тип върху земната повърхност, тревните площи и археологическите структури. Всички конструкции трябва да бъдат свободно стоящи без укрепване.
3. Използване на тежка техника и конструкции, които носят риск от увреждане на археологическите структури или компрометиране целостта на обекта.
4. Създаване на изображения и видеозаснемане с провокативно и нецензурирано съдържание.
5. Ползване на пиротехнически изделия, свещи, фойерверки, бенгалски огън и въздушни балони с огън, както и паленето на огън в границите на комплекса.
6. Внасяне на оръжие и взривоопасни вещества.
7. Хвърляне на конфети, ориз, листенца и др. подобни, включително от био-разградими материали.
8. Разливането на течности, бои или други вещества.
9. Оставяне на отпадци или замърсяване на обекта.
10. Внасяне, употреба и продажба (включително като сувенирен артиул) на алкохол.
11. Консумацията на храни и напитки, с изключение на вода.
12.Употребата на тютюневи изделия. 
13. Навлизане в обозначени ограничени зони, в които се провеждат археологически проучвания или има данни за опасен участък.
14. Достъп на домашни любимци, с изключение на кучета-водачи.
15. Провеждане на събития, които противоречат на разпоредбите на Наредба за обществения ред на Община Пловдив и са в противоречие с добрите нрави и спокойствието на околната среда, включително използването на генератори и други шумни или замърсяващи устройства.
Чл. 10 . Събитията се провеждат в рамките на работното време на обекта.
Чл. 11 Обектът не предоставя ел. захранване. Ел. захранването се осигурява от организатора, от собствен и независим енергоизточник – акумулаторни батерии.
Чл. 12. В часовете, обявени за провеждане на събитието, обектът остава отворен с осигурен достъп за разглеждане от посетители.

РАЗДЕЛ III.
ОРГАНИЗАЦИЯ И ОТГОВОРНОСТИ

Чл. 13. Допускането на Заявителя/Организатора на събитието до обекта се извършва след получено писмено разрешение от РАМ – Пловдив и направено плащане по чл. 6. 
Чл. 14. Заявителят/Организаторът на събитието следва да проведе инструктаж на наетите от него работници, служители, подизпълнители и трети лица, съгласно Наредба № РД-07-2/16.12.2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд, както и с изискванита по настоящите Правилата за ползване на Археологически комплекс „Небет тепе“.
Чл. 15. За гарантиране на обществения ред, сигурността и безопасността на участниците и посетителите на събитието, Заявителят/Организаторът осигурява охрана на събитието и уведомява органите на МВР – Пловдив и Община Пловдив.
Чл. 16. Заявителят/Организаторът на събитието при необходимост, осигурявя екип за Спешна медицинска помощ, (линейка с лекарски екип) за времето на провеждане на събитието.
Чл. 17.(1) Заявителят/Организаторът на събитието е отговорен да не допуска поставянето на предмети и други материали, които в случай на пожар или бедствие ще възпрепятстват нормалната евакуация на застрашените хора.
(2) При възникване на пожар, Заявителят/Организаторът на събитието е длъжен да съобщи незабавно на телефон 112 и да информира отговорния служител от РАМ – Пловдив.
Чл. 18. (1) При констатирани вреди на обекта, вследствие на използването на същия, Заявителят/Организаторът на събитието носи пълна имуществена отговорност и възстановява за своя сметка щетите, нанесени на обекта по време на събитието. 
(2) Заявителят/Организаторът на събитието се задължава да пази чистотата на обекта и почиства обекта след приключване на събитието.
Чл. 19. Заявителят/Организаторът декларира, че дейностите по реализацията на събитието ще бъдат в параметрите на Приложение № 2, като се съгласява, че при всяка намеса, излизаща извън описаните в Приложение № 2 параметри, ще процедира по реда на Закона за културното наследство и чл. 33 от Наредба № Н-4/08.10.2013 г. за условията и реда за представяне на културните ценности.
Чл. 20. Осигуряването на разрешително за пропуск на МПС за преминаване през пропусквателните бариери на АИР „Старинен Пловдив” е ангажимент на Заявителя/Организаторът. Разрешителните се издават от Община Пловдив.
Чл. 21 Създаването, разпространението и използването на изображения на културната ценност или на елементи от нея във фотографско, компютърно, видео- и друго изображение с търговска или рекламна цел се осъществява по реда на чл. 179 от ЗКН. 

РАЗДЕЛ IV
КОНТРОЛ И САНКЦИИ

Чл. 22 (1) Контролът за спазване на изискванията по чл. 9 се осъществява от служители на музея, определени със заповед на директора. 
 (2) Указанията на представителя на РАМ – Пловдив по предходната алинея са задължителни за Заявителя/Организатора. Неспазването им може да доведе до прекратяване на мероприятието и отказ от провеждане на бъдещи мероприятия на обекта.
Чл. 23 При установяване на нарушения, Заявителят/Организаторът подлежи на санкции съгласно Закона за културното наследство и действащото към момента законодателство на Република България.

РАЗДЕЛ V
ПРОЦЕДУРА ЗА КАНДИДАТСТВАНЕ

Чл. 24. (1) Заявление за ползване на обекта по образец (Приложение № 3) с приложена към него Декларация (Приложение № 4) се подават в Регионален археологически музей – Пловдив. 
(2) Към Заявлението и Декларацията се прилагат: подробен сценарий, посочват се използваните зони, съгласно Приложение 2 (графична част), списък на оборудване и реквизити, брой участници, отговорно лице. 
(3) Заявлението с приложена към него Декларация, подписани с валиден електронен подпис, се подават по електронен път, на имейл: ram.plovdiv@gmail.com или на хартиен носител, на адрес: 
4000 Пловдив
пл. „Съединение“ № 1, 
Регионален археологически музей 
(4) Заявлението се разглежда от комисия на Регионален археологически музей – Пловдив. 
(5) Заявителят се уведомява за решението на комисията в срок до 20 дни от регистриране на заявлението.
Чл. 25. (1) При одобрено заявление, Заявителят/Организаторът в срок до 3 работни дни след получаване на разрешението заплаща дължимата сума по НОАМТЦУ, като цените са публикувани и в сайта на РАМ – Пловдив.
(2) Сумата по ал. 1 може да бъде заплатена на място в музея или по банков път.
 	(3) При невнасяне в срок на посочената в ал. 1 сума, датата се счита за свободна и разрешението за провеждане на събитието отпада.

 ЗАКЛЮЧИТЕЛНИ РАЗПОРЕДБИ

	§1. Настоящите правила се издават на основание чл.12, ал. 6 от ЗКН и сключен договор № 25ДГ-361/ 15.04.2025 г. между Община Пловдив и Регионален археологически музей – Пловдив и се изменят и допълват по реда на издаването им.
	§2. Настоящите Правила са утвърдени със заповед № 10/ 29.01.2026 г. на директора на РАМ – Пловдив и влизат в сила от датата на тяхното утвърждаване.


Неразделна част от Правилата са: 
Приложение 1: Историческа справка.
Приложение 2: Зони за провеждане на културни мероприятия.
Приложение 3:Заявление за ползване на Археологически комплекс „Небет тепе“ за провеждане на културни събития.
Приложение 4: Декларация.


Приложение 1 
ИСТОРИЧЕСКА СПРАВКА

Археологическият комплекс „Небет тепе“ е разположен върху северния хълм на Трихълмието, състоящо се Небет тепе, Джамбаз тепе и Таксим тепе.
Името му произлиза от турската дума „невбет“ – „стража“, и означава „наблюдателен (стражеви) хълм“. 
Небет тепе е заселен през късния халколит (края на V – първата половина на IV хил. пр.Хр.), като животът върху хълма продължава през бронзовата (3200 – 1300 г. пр.Хр.) и ранната желязна (1100 – 600 г. пр.Хр.) епоха. 
През 342 г. пр.Хр. регионът е завладян от Филип II Македонски. Започва постепенното укрепване на хълма в най-високата му част, която за пръв път е оградена от крепостни стени. Периодът IV – I в. пр.Хр. се характеризира с управлението на одриските царе, чиято резиденция се е намирала в укрепената част на селището, разположена върху съвременния хълм „Небет тепе“. През този период територията на селището се разширява и обхваща подножието около Трихълмието.
През 184-183 г. пр. Хр. македонският владетел Филип V (221-179 г. пр. Хр.) превзема града и поставя в него гарнизон, който по-късно е нападнат и изгорен от одриските вледетели. Постепенно започва и значително увеличаване на римското влияние в Тракия, особено след победата на римската власт над Македония (168 г. пр.Хр.). През 45 г. Рим анексира Тракия и я прави своя провинция.
Присъединяването на Филипопол към Римската империя води до мащабни строителни дейности. Укрепената площ на хълма е увеличена, реконструирани са заварените крепостни зидове и са изградени изцяло нови трасета. На Трихълмието и около него са издигнати обществени сгради, сред които стадион и форум. Положени са основите на улична мрежа. В средата на II в., по времето на император Марк Аврелий (169 – 177 г.), той е укрепен с нова крепостна стена. По същото време, Филипопол започва да се снабдява и с питейна вода от акведукти, чиито каптажи са разположени в полите на Родопите.
След опустошителното готско нашествие през 251 г., Небет тепе е и място, където се настанява гарнизонът, обслужващ крепостната стена. След нашествията градът постепенно успява да се възстанови въпреки кризата, а крепостните стените са ремонтирани. На хълма е добавена нова крепостна стена от юг, която оформя най-високата му част като цитадела.
В периода от IV до началото на VII в. също се извършват интензивни строителни дейности на хълма. Това се дължи на нашествия на готи и хуни, разделянето на Римската империя на Източна и Западна през 395 г. и окончателния край на Западната Римска империя. През 476 г. Филипопол попада в границите на новата империя, която историците наричат Византийска. Всички тези събития довеждат до свиването на града в равнината, като е построена т.нар. Юстинианова стена, ограждаща южната и югоизточната част на подхълмието. Същевременно стените, обграждащи Трихълмието, са удвоени или основно ремонтирани. През този период Небет тепе запазва функцията си на цитадела, а Филипопол все повече придобива облика на укрепен град със силен гарнизон.
От VI – IX в. балканските територии на Византия са подложени последователно на нашествия от славяни, авари и българи, пораждащо криза в империята. Славяните трайно се настаняват, а в първата половина на IX в. Филипопол става част от българската държава, като в следващия век и половина е присъединяван през различни периоди в пределите на Византия и в пределите на България. През 970 г. градът е превзет от княз Светослав.
През 1189 г. градът е превзет от император Фридрих, предводител на Третия кръстоносен поход, а голяма част от източната крепостна стена е преизградена изцяло. 
През 1205 г. цар Калоян, в стремеж да възстанови границите на Първото българско царство, превзема града от кръстоносците. Разрушенията, нанесени при превземането, засягат сериозно крепостните стени, което довежда до тяхната най-късна преправка. През XIII – XIV в. е преизградена част от западната крепостна стена на хълма и е направена стена с посока изток – запад, която отново обособява най-високата част на хълма като цитадела. Последните сведения за укреплението на хълма са от 1323 г., когато Филипопол е обсаден от византийския император Андроник III Палеолог (1325 – 1341 г.). 
През 1371 г. Филипопол е превзет от османците, които разполагат гарнизона си на Небет тепе и променят името на града на Филибе. Крепостните съоръжения на Небет тепе са функционирали до 1410 г., когато цитаделата на града е спомената във връзка с войната между синовете на султан Баязид, а след това са изоставени.



Приложение 2 

ЗОНИ ЗА ПРОВЕЖДАНЕ НА КУЛТУРНИ МЕРОПРИЯТИЯ

1. Настоящото приложение регламентира пространственото разпределение на допустимите зони за кратковременно използване на Археологически комплекс „Небет тепе“ за провеждане на културни, образователни и обществени събития, в съответствие с чл. 33 от Наредба № Н-4/08.10.2013 г. за условията и реда за представяне на културните  ценности и чл. 179 от ЗКН.
2. Зоните са обозначени на официалната схема – Приложение 2 (графична част) и се класифицират по капацитет, ограничения и допустим вид дейности както следва:
2.1. Зона 1: Площадка, разположена в североизточната част на обекта, с капацитет до 40 души, с индикативна площ 65 кв. м. 
Зоната е подходяща за артистични изяви, демонстрации, камерни музикални събития и рецитали, работилници и др. Допуска се разполагане на свободностоящи шатри и маси, без трайно фиксиране към терена. Ограниченията са: максимална сила на звука – до 85 dB (при използване на антивибрационни подложни платна при разполагане на озвучителна техника). Допуска се използването на свободно стоящи конструкции, без анкериране и трайно фиксиране.
2.2. Зона 2: Панорамна тераса, разположена в север-североизточната част на обекта, с капацитет до 80 души, с индикативна полезна площ около 140 кв. м.
Зоната е подходяща за камерни концерти, рецитали, мероприятия с ниска степен на озвучаване, образователни събития, лекции, пърформанси, изложби и др. Ограниченията са както следва: максимална сила на озвучаване – до 85 dB (при използване на антивибрационни подложни платна при разполагане на озвучителна техника). Допуска се използването на свободно стоящи конструкции, без анкериране и трайно фиксиране.
2.3. Зона 3: Разположена в северозападна част от комплекса, в близост до северен подход, с капацитет до 10 души, с индикативна полезна площ около 20 кв. м. 
Подходяща за малки образователни мероприятия, работилници и др. Допуска се разполагане на свободно стояща шатра и маси, които не са фиксирани в терена. В Зона 3 не се допуска провеждане на мероприятия с публика, изпозлване на озвучаване, декори, сцени и друг тип конструкции. 
2.4. Зона 4: Зона за отдих на посетители, разположена в южната част на археологическия комплекс, с капацитет до 50 души, с индикативна полезна площ 250 кв. м. 
Зоната е подходяща за кампанийни обекти, информационни щандове, изложения, изложби, пърформанси, образователни събития и др. Допуска се разполагане на свободностоящи шатри и маси, без трайно фиксиране към терена. Ограниченията са: максимална сила на звука – до 85 dB (при използване на антивибрационни подложни платна при разполагане на озвучителна техника). Допуска се използването на свободно стоящи конструкции, без анкериране и трайно фиксиране.

3. Общи технически изисквания за всички зони:
3.1. Всички озвучителни тела да бъдат използвани със звукоизолационна основа;
3.2. Всички временни обекти да бъдат премахнати до края на заявения от ползвателите период. 


Приложение 2 (графична част)   

Приложение № 3
ЗАЯВЛЕНИЕ
До
Директора на Регионален археологически музей – Пловдив
от ...............................................................................................................................................
(Име на организацията/фирмата/физическо лице)
Представляван от: ......................................
ЕИК/ БУЛАСТАТ  ....................................
Адрес: .........................................................
Телефон: .....................................................
Имейл: .........................................................

УВАЖАЕМИ Г-Н ДИРЕКТОР,
Във връзка с желанието ми да организирам културно събитие на територията на Археологическия комплекс „Небет тепе“, моля за разрешение за временно ползване на пространството, както следва:

1.За събитие:...............................................................................................................................
......................................................................................................................................................
(Подробна информация за събитието – наименование, вид-концерт, възстановка, друг тип събитие, жанър, фотосесия, видеозаснемане, тема, наименование)
2. Дата и час на провеждане и времетраене:
........................................................................................................................................................
3. Очакван брой участници .........................................................................................................
4. Описание на дейностите и техническото оборудване: .........................................................
.........................................................................................................................................................
..........................................................................................................................................................
.........................................................................................................................................................
..........................................................................................................................................................
..........................................................................................................................................................
5. Предвидените дейности по реализацията на събитието са съобразени с изискванията на Правила за ползване на Археологически комплекс „Небет тепе“ – Пловдив за културни събития.
 
▢ ДА ▢НЕ 

6. Приложени документи:
.......................................................................................................................................................
........................................................................................................................................................
..........................................................................................................................................................
..........................................................................................................................................................
..........................................................................................................................................................

С уважение,

Подпис .........................
 Дата: .......................

Приложение № 4
ДЕКЛАРАЦИЯ
от ......................................................................................................................................................
(Трите имена / Име на организацията)

ЕИК............................................................................
Адрес: ...................................................................................
Представляван от: ...............................................................
(ако е организация)


1. Декларирам, че съм запознат/а с Правилата за ползване на Археологическия комплекс „Небет тепе“ – Пловдив за културни събития, който е недвижима културна ценност от национално значение и ще ги спазвам стриктно при организацията и провеждането на събитието на територията на обекта в това число и ограниченията на чл. 33 от Наредба № Н-4 от 8 октомври 2013 г. за условията и реда за представяне на културните ценности, съгласно който:
„Чл. 33.(1) Достъп до НКЦ с цел нейно кратковременно ползване извън предназначението ѝ (изнасяне на концерти, представления, заснемане на филми и др.) се осъществява при спазване на предписанията за опазване и при следните условия: 
1. в случаите, когато не се предвиждат намеси в границите на културната ценност, след становище от Националния институт за недвижимо културно наследство (НИНКН) въз основа на представено писмено заявление; към заявлението се прилагат:
 а) подробно описание на планираните дейности; 
б) писмено съгласие на собственика, концесионера или ползвателя на НКЦ, а за археологическа НКЦ – и на собственика на имота, в който е разположена – за осъществяване на дейностите по буква "а"; 
2. в случаите, когато се предвиждат намеси и други дейности, попадащи в приложното поле на чл. 83, ал. 1 от ЗКН - след съгласуване по реда на чл. 84 ЗКН;
3. в случаите, когато ползването е свързано със създаване, използване и разпространяване на изображения на културната ценност – договор за създаване, използване и разпространение на изображение, сключен на основание чл. 179, ал. 2 от ЗКН“. 
2. Декларирам, че няма да обявявам публично събитието и да провеждам маркетингова кампания преди официално потвърждение на събитието от Комисията. 
3. Осъзнавам отговорността, която нося при причиняване на евентуални щети на културната ценност, както и административните и финансови санкции, които биха могли да последват при неспазване на регламентирания ред.
4. Давам съгласието си Регионален археологически музей – Пловдив да обработва личните ми данни.


Подпис: .................................... 
Дата: ………………………….

